BAIE boere het 'n verkeerde idee omtrent die doel en moontlikhede van skaapklassifiseer. Hulle meen dat eenvoudig deur die ooie te klassifiseer, dit moontlik is om 'n swak trop in 'n goeie trop te verander. Skaapklassifiseer meen niks meer as die versameling van diere met soortgelyke eienskappe, goed of sleg, in verskillende groepe of troppe.
Waar 'n boer vir die eerste maar klassifiseer, klassifiseer hy al die ooie, oud of jonk, maar daarna word net die jonges elke jaar geklassifiseer en die ou en onwenslike ooie van tyd tot tyd afgeskaf.
Minderwaardige skape is skape met oorerflike foute of gebreke wat 'n hele leeftyd sal neem om uit 'n trop te teel, byvoorbeeld duiwelsklou, swak agterbene, klein en dun van been; steekhaar; kort harde, taai en geel wol; papegaaibek of kort bek. ens. Hierdie klas skape moet net vir slagdoeleindes verkoop word, nie vir aanteelvee nie.
'n Wolgesig skaap kan nie behoorlik sien nie en kan dus nie maklik sy kos kry nie, en die wol wat op die gesig van 'n skaap groei beteken so te sê niks nie. Helfte van die teel lê in die voeding sodat die boer moet sorg dat sy skape genoeg kos van die regte soorte kry en ook dat hulle die beste gebruik daarvan maak. Kortbek of papegaaibek-skape of skape wat se bo- en ondertande nie mooi vang nie, moet onmiddellik afgeskaf word want hulle is nie die aandag werd wat aan hulle bestee moet word nie.
Die tipe van skaap vir winsgewende boerdery sal van klimaat en omgewing afhang en alleen algemene beginsels kan hier gegee word. Vir warm droë klimate is 'n oopgesig gladde lyf skaap met 'n goeie konstitusie die beste. Die tipe van wol moet 'n 3"- 3½” stapel van middelmatige tot sterk wol wees, met kwaliteit, digtheid en staankrag.
Vir klimate met meer gereelde reënval is die beste soort skaap 'n skaap van 'n dergelike aard as bogenoemde, behalwe dat dit meer ontwikkeling moet hê tesame met digtheid en 'n stapel van 2½” – 3” van middelmatige tot fyn wol.
Die grootte van skaap, ontwikkeling, digtheid, lengte en sterkte van vesel sal in elke geval deur klimaatstoestande en aard van die plaas bepaal word. Alle pogings moet gemaak word om die plaas te bestudeer ten einde 'n skaap te teel wat die grootste hoeveelheid wol sal kan dra sonder dat sy grootte en konstitusie daaronder ly; ook moet die tipe van wol studeer word wat 'n winsgewende vlies dwarsdeur die skaap se leeftyd sal gee.
Dis onmoontlik om bogenoemde wenke prakties uit te voer tensy die boer bereid is om belang in sy skape te stel want die enigste manier om hierdie resultate te verkry, is deur te klassifiseer wat ook 'n middel is om uit te vind wat die gebreke van die trop en die slegte punte van die ooie is; hierdeur word die seleksie van ramme baie bespoedig terwyl die boer, as hy nie klassifiseer nie, geen leidraad by seleksie van sy ramme het nie. Die ramme wat uitgesoek word, mag pragtige voorbeelde van hul soort wees maar hulle mag dieselfde foute as die ooie hê met die gevolg dat swak punte geaksentueer sal word en ongelukkig kan die foute slegs na verloop van jare gewaar word. Deur die skape egter te klassifiseer kan sulke foute meteens ontdek en beheer word.
Die groepe waarin gewoonlik geklassifiseer word, hang af van die standaard van die trop. Met 'n taamlike gemiddelde trop word twee groepe gemaak.
(3) Dit stel die boer in staat om te bepaal of die ramme wat hy uitgesoek het goeie resultate gee of nie.
(4) Dit toon die geskiktheid of andersins aan vir die omgewing van die klas skaap wat aangehou word.